Incident la finalul conferinței de presă susținute joi de Liviu Dragnea. Un reporter de la RTV a încercat să pună o întrebare, pe finalul conferinței, iar liderul PSD i-a răspuns că „oricum la voi e loterie”. Postul RTV a difuzat, pe parcursul unei bune părți a discursului lui Liviu Dragnea, tragerea loto organizată joia de Loteria Română.

La finalul conferinței, ziarista RTV a mers să îl invite la cadru pe președintele PNȚCD, Aurelian Pavelescu, iar Liviu Dragnea, părând deranjat că reporterul nu s-a oprit din a-i pune întrebări la finalul conferinței, i-a transmis acesteia: „Nu sunt obligat să-ți răspund nici ție, nici lui Ghiță”.

După ce ziarista i-a transmis președintelui Camerei Deputaților că este reprezentant al unei instituții publice și că era normal să îi răspundă la întrebări, Dragnea a amenințat-o cu retragerea acreditării. „Puteți să o ridicați”, a venit replica reporterului.

Incidentul vine la câteva zile după ce Ministerul Justiției a anunțat că retrage acreditările de presă pentru doi ziariști, unul de la PRO TV și unul de la Realitatea TV. Ministrul Tudorel Toader s-a arătat deranjat, în mai multe rânduri, de întrebările insistente pe care cei doi jurnaliști i le-au adresat de-a lungul timpului.